Kanchibiyan piiri

Kanchibiyan piiri on yksi Muchingan maakunnan piireistä Sambiassa. Alue oli aikaisemmin osa Mpikan piiriä, mutta Kanchibiyan piiri erotettiin omaksi piirikseen vuonna 2017. Kanchibiyan piiri muodostaa yhden vaalipiirin.

Piirin väkiluku vuoden 2022 arvion mukaan on 118427 asukasta, joista 56845 henkilöä on miehiä ja 61582 naisia. Noin 70% piirin asukkaista on nuoria ja vuotuisen väestönkasvun on arvioitu olevan 3,8%. Suurin osa piirin asukkaista asuu maaseudulla, sillä noin 90% piirin pinta-alasta on maaseutua.

Piirin alueella on erilaisia luonnonvaroja, kuten vesivarantoja, hyvää viljely- ja laidunmaata sekä metsää. Luonnonvaroja ei kuitenkaan hyödynnetä niin tehokkaasti, että sillä olisi merkittävää vaikutusta alueen talouteen tai ihmisten elinolosuhteisiin.

Kanchibiyan piiri sijaitsee Bangweulun suoalueen sekä Chambeshi-joen tulvatasangon alueella. Niinpä alueella on metsän lomassa useita jokia, puroja ja pieniä lampia. Osa joista ja puroista on vuoden ympäri pysyviä, mutta osassa on vettä vain ajoittain. Alueen merkittävimpiä jokia ovat muun muassa Chambeshi, joka muodostaa Kanchibiyan ja Kasaman piirien rajan, Kanchibiyajoki, jonka mukaan Kanchibiyan piiri on nimetty, sekä Lwitikila-joki.

Kanchibiyan piirin ilmasto on lämmin ja temperaattinen. Kesäisin keskilämpötila on noin +30°C ja kuumimmat kuukaudet ovat loka- ja marraskuu. Kylmin kuukausi on kesäkuu. Talviaikaan lämpötilat laskevat alimmillaan noin +9°C:een tienoille. Pakkasta on vain satunnaisesti. Alueen vuotuinen sadanta on noin 1000 mm. Kosteimmat kuukaudet ovat tammi- ja helmikuu, jolloin keskimääräinen sademäärä on noin 1000 mm. Talviaikaan on kuivaa ja sademäärä on vain pari millimetriä. Alueen keskimääräinen suhteellinen kosteus on noin 60%, mutta kosteus vaihtelee vuoden aikana siten, että se on korkeimmillaan sadekauden aikaan. Tuulet puhaltavat pääasiassa idästä tai kaakosta, mutta sadekauden aikaan tuulten suunta vaihtelee tavallisesti koillisen ja lännen välillä.

Kanchibiyan piiri on pääosin miombotyyppistä metsäsavannia, jonka lomassa on kuivempia alueita tai kosteikoita. Metsien puuston valtalajeja ovat leimupuut, mutobot ja mnondopuut. Ruohostomaita on pääasiassa tulvatasangolla, ylängöllä sekä suoalueilla.

Kanchibiyan piiri on Sambian Zam-Palm Companyn öljypalmun viljelyn ja palmuöljyn tuotannon keskus. Viljelyä ja tuotantoa varten yritys hankki yli 20000 hehtaaria maata vuonna 1999. Toistaiseksi öljypalmuja on kuitenkin istutettu vain noin 3000 hehtaarin alueelle. Nykyisin satoa kerätään kauden aikana yli 1200 hehtaarilta ja palmuöljyä tuotetaan noin 1000–1600 tonnia hehtaarilta. Bangweulun suoalueilla sekä useilla jokialueilla kasvatetaan puolestaan riisiä. Tällä hetkellä alueella toimii 73 paikallista riisinviljelijää, jotka viljelevät riisiä omaan kulutukseensa 18 hehtaarin alalla. Riisinviljelyssä on kuitenkin arvioitu olevan kasvupotentiaalia. Kanchibiyan piirin maa sopii myös hernekasvien kasvatukseen ja alueella kasvatetaan soijapapuja, maapähkinöitä sekä papuja. Lisäksi useilla yrityksillä on ollut kiinnostusta sokeriruo'on kasvatukseen piirin alueella. Nautakarjan, vuohien, lampaiden ja sikojen tuotannossa alueella ei toimi yhtään kaupallista tuottajaa.

Kanchibiyan piirin läpi kulkee Tansanian–Sambian rata ja alueella on kaksi asemaa: Kasongo ja Chambeshi. Vesireitit yhdistävät Kanchibiyan piirin Luapulan maakuntaan sekä Pohjoiseen maakuntaan, joskaan vesiliikenne ei kuitenkaan toimi täydellä tehollaan. Maantiet piirin alueella ovat sivuteitä, jotka ovat yleisesti ottaen huonossa kunnossa. Lentokoneita varten piirin alueella on kaksi kiitotietä, joita käyttävät Zam-Palm Company sekä maan ilmavoimat.

Lähteet 
 Muchinga Province Provincial Administration: Kanchibiya District 

Sambian piirit